Honorabilibus viris ac circumspectis dominis ecclesiarum curatis et eorum loca tenentibus per contractum Norbotn vbilibet constitutis Laurencius Swripä electus et capitulum ecclesie Aboensis salutem in Domino sempiternam et fidem indubiam presentibus adhibere. Spectabiles viri et fratres in Christo carissimi. Arbitramur vos menti tenere, quod reuerendus pater dominus Magnus, bone memorie episcopus Aboensis in Christo pie defunctus, anno proxime elapso jn sessione synodali a vobis et ecclesiis vestris quoddam caritatiuum subsidium amicabiliter postulavit, quod fere tota nostra dyocesis et quidem omnes ecclesiarum curati beniuole persoluerunt, excepta contracta vestra, ad quem in tempore debito non poterat prefatus reuerendus pater literas suas commode dirigere, quas pronunc vobis ad maiorem euidenciam premissorum transmittimus, affectuose supplicantes, ymmo seriose requirentes, quatenus pensata presentis temporis et ecclesie multiplici indigencia velitis exemplo aliorum curatorum huiusmodi subsidium quamprimum persoluere et ad manus prepositorum ruralium fideliter ordinare, jn hoc nobis et toti ecclesie nostre iam pastoris solacio destitute assistenciam maximam et releuamen non modicum facientes. Jn Christo felicissime valituri. Ex Abo die annunciacionis Dominice anno Domini md, nostris sub sigillis presentibus dorsatim impressis.